በከተሞች የሙቀት መጠን መጨመር ተፅዕኖን ለመቀነስ ሃምሌ 22 በሚካሂደው የአረንጓዴ አሻራ ቀን ሁሉም እንዲሳተፍ ተጠየቀ
ለሙቀት መጠን መጨመር በከተሞች የሚካሂደው እንቅስቃሴ ሚናው ከፍተኛ በመሆኑ ሃምሌ 22 በሚካሂደው የአረንጓዴ አሻራ ቀን ሁሉም በነቂስ ወጥቶ መሳተፍ አለበት ተብሏል፡፡የአለም የሙቀት መጠን ከጊዜ ወደ ጊዜ እየጨመረ እንደመጣ የተለያዩ ጥናቶች ያመላክታሉ ይህንንም መቆጣጠር እንዲቻል እ.አ.አ 2015 የተባበሩት መንግስታት ድርጅት ከተለያዩ የአለም ሀገራት ጋር በፓሪስ የአለምን ሙቀት ከ2 ዲግሬ ሴሊሽየስ በላይ እንዳይጨምር መስማማታቸው ይታወቃል፡፡በአለም ዙሪያ ኢንዳስትሪዎች ከመስፋፋታቸው በፊት የነበረው የአየር ሁኔታ ከአሁኑ ጋር ሲነፃፀር የሙቀት መጠኑ በአንድ ዲግሪ እንደጨመረም ይነገራል፡፡በዚህ አካሄድ በ2021 ላይ የዓለም ሙቀት ከ3 እስከ 5 ዲግሪ ሰሊሺየስ የሚጨምር ይሆናል።ለዚህ ደግሞ በዋነኝነት የሚጠቀሰው የኢንደስትሪዎች መስፋፋት የተሸከርካሪ ጭስ እና የደን ጭፍጨፋ ነው፡፡ ይህን ችግር ለመቅረፍ በዋነኝነት በከተሞች የሚሰራው የአረንጓዴ ልማት ስራ ትኩረት ሊሰጠው የሚገባ ጉዳይ እንደሆነም ይታወቃል፡፡በመሆኑም ኢትዮጵያም በዚህ አመት በያዘችው እቅድ መሰረት በከተሞች የሚደረገው የችግኝ ተከላ ትኩረት ሊሰጠው የሚገባ ጉዳይ እንደሆነ የብሄራዊ የቴክኒክ ኮሜቴ አባላቱ አስታውቀዋል፡፡ኢትዮጵያም ለአረንጓዴ ልማት ፕሮጀክት ትኩረት በመስጠት ስትሰራ የቆየች ሲሆን እ.ኤ.አ. በ2025 መካከለኛ ገቢ ካላቸው አገራት ተርታ ለመሰለፍ ለምታደርገው ጥረት የተፈጥሮ ሀብትን መጠበቅ አማራጭ የሌለው ጉዳይ መሆኑ ተገልጿል፡፡